Kavout a ra din eo ur romant mat e meur a geñver : skrivet mat gant ur yezh ne zesach ket an evezh warni e pled gant meur a zanvez, oc'h achap war-zu ar prederouriezh lies gwezh. Boued 'zo evit al lenner eta. Kouklskoude, an danvez skizofren hag e hanter-vreur trellet gant ar seks em eus kavet diaes en em dommañ outo… An daou benndudenn a vije ur skeudenn eus drougvezañs hor c'hevredigezh war an dud. Posubl eo, met soñjet 'm eus e vije bet kreñvoc'h o foltred pa  vije bet tud normaloc'h tro-dro dezho ivez. Skoet on bet e meur a lec'h gant prederiadennoù em eus kavet reizh pe orin, hervez, deskrivadur stad diabarzh Michel pa ya he mignonez diganti da skouer, pe c'hoazh plas ha talvoudegezh ar merc'hed, ar glaskerien ; ar pennad diwar-benn kemmadurioù don ar gevredigezh er penn kentañ… Ar pezh em eus kavet diaes dreist-holl eo gwiriañ e oa ul lodenn vrav a draoù bevet gant ar skrivagner en e daou benndudenn. O c'houzout an dra-se on tuet da welet kentoc'h ur seurt  psikanaliz gwisket (gant ampartiz) gant dilhad un oberenn faltazi, evit klask reiñ ur ster d'ur vuhez reuzeudik evit pezh a sell ouzh an eskemmoù denel a bep seurt, ha ne blij ket din kement eget ur faltazienn savet munut.  Daoust ma vije roet planedenn kement tudenn da c'houzout a-benn ar fin, ne choman ket gant santimant un dra peurechu. War ar pezh a lavar unan eus an tudennoù, e vije Brave New World Aldous Huxley ar bed gwellañ a c'hellfer bevañ ennañ, war-bouez un nebeut munudoù. Ha kompren a reer eo ar pezh a zeu ar bed da vezañ a-benn ar fin. Ma oa un hurlink evit Huxley n'eo ket unan evit Houellebecq 'toare : e dudennoù oa partiet ken fall er vuhez ma ne oa tra ebet evit o saveteiñ nemet an emlazh pe ar c'habestr-louzoù. N'eo ket gwall joaũs da lenn daoust ma tiskouezfe kaout kalzig a fent lec'hioù 'zo… intret eo a yenijenn (skiantel ?). Evidon, ezhomm 'mo da lenn traoù all gant ar skrivagner evit ober va soñj da vat diwar-benn e oberennoù, ar pezh a gomprenan eus an den o lenn al levr-mañ ne blij ket din nemeur.